**Bod č.**

**Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

Dňa 19. februára 2016

**Zámer**

**realizácie združenej investície rekonštrukcie a opravy ciest II. a III. triedy vo vlastníctve hlavného mesta Slovenskej republiky Bratislava**

Predkladateľ: Materiál obsahuje:

Ing. Martin Berta, CSc. 1. Návrh uznesenia

podpredseda Bratislavského 2. Materiál

samosprávneho kraja

Zodpovedný:

Ing. Bystrík Žák

poradca predsedu BSK,

Mgr. Barbora Lukáčová

riaditeľka odboru

stratégie, územného rozvoja a riadenia projektov

Spracovateľ:

Ing. Veronika Bódiová

vedúca oddelenia rozpočtu,

Ing. Beata Kristínová

referent odboru dopravy,

Mgr. Gabriela Korčáková

referent právneho oddelenia

Bratislava

február 2016

Návrh uznesenia

**UZNESENIE č. ......./ 2016**

zo dňa 19.2.2016

Zastupiteľstvo Bratislavského samosprávneho kraja po prerokovaní materiálu

1. **Schvaľuje**

zámer realizácie združenej investície rekonštrukcie a opravy ciest II. a III. triedy vo vlastníctve hlavného mesta Slovenskej republiky Bratislava za podmienky, že investíciu bude vykonávať spoločnosť RCB, a.s.

1. **Splnomocňuje**

predsedu Bratislavského samosprávneho kraja konať vo veci zabezpečenia všetkých potrebných krokov na realizáciu predmetného zámeru.

**Realizácie združenej investície rekonštrukcie a opravy ciest II. a III. triedy vo vlastníctve hlavného mesta Slovenskej republiky Bratislava**

Na Bratislavský samosprávny kraj v zmysle zákona č. 416/2001 Z.z. o prechode niektorých pôsobností z orgánov štátnej správy na obce a na vyššie územné celky v znení neskorších predpisov prešla okrem iného kompetencia v oblasti pozemných komunikácií vymedzená zákonom č. 135/1961Zb. o pozemných komunikáciách v znení neskorších doplnkov.

Presnú pôsobnosť vyšších územných celkov v zmysle tzv. cestného zákona vymedzuje § 3d ods. 2), ktorý určuje, že do vlastníctva samosprávnych krajov spadajú cesty II. a III. triedy vrátane ich prejazdných úsekov cez obce, ak však osobitý predpis neurčuje inak.

Bratislavský samosprávny kraj správu, údržbu a investičnú činnosť na cestách II. a III. triedy vo svojom vlastníctve vykonáva prostredníctvom rozpočtovej organizácie Regionálne cesty Bratislava a pre tento účel im vyčleňuje finančné zdroje v programovom rozpočte Bratislavského samosprávneho kraja vždy na príslušný kalendárny rok v programe č. 6 Komunikácie.

Vzhľadom na historický prechod vlastníckych práv Regionálne cesty Bratislava nevykonávajú činnosť spojenú s údržbou, rekonštrukciou či výstavbou na prejazdných úsekoch ciest II. a III. triedy v katastrálnom území hlavného mesta Slovenskej republiky Bratislava.

Dňa 23. decembra 2015 bola na Úrad BSK doručená žiadosť o dotáciu v zmysle VZN BSK č. 6/2012, v ktorej hlavné mesto SR Bratislava sa uchádza o podporu pre projekt opravy ciest II. a III. triedy na území hlavného mesta SR Bratislavy vo výške 1mil €. Hl. m. SR BA v odôvodnení svojej žiadosti zdôrazňuje, že nie je v jeho finančných možnostiach zabezpečiť odstránenie závad zjazdnosti na povrchoch ciest II. a III. v plnom rozsahu. Dôvodom nevyhovujúceho súčasného stavu je, že momentálny stav uvedených komunikácií po konštrukčnej skladbe nezodpovedá dopravnému zaťaženiu po nich vedenom.

Tabuľka č.1 – Cesty II. a III. triedy vo vlastníctve hlavného mesta SR Bratislava

|  |  |  |
| --- | --- | --- |
| P. č. | Názov cesty II. triedy | Názov cesty III. triedy |
| 1. | Brnianska | Mramorová |
| 2. | Pražská | Odeská |
| 3. | Račianske mýto | Vetvárska |
| 4. | Šancova | Detvianska |
| 5. | Hradská | Popolná |
| 6. | Ráztočná | Potočná |
| 7. | Trnavská cesta | Pri starom letisku |
| 8. | Vrakunská cesta | Roľnícka |
| 9. | Púchovská cesta | Jantárová |
| 10. | Račiasnka | Palmová |
| 11. | Trnavské mýto | cesta 1015 extravilán |
| 12. | Žitná | cesta 1020 extravilán |
| 13. | cesta II/505 extravilán | cesta 1030 extravilán |
| 14. | cesta II/572 extravilán |  |

Bratislavský samosprávny kraj si uvedomuje alarmujúci stav v oblasti prejazdných úsekov ciest II. a III. triedy na území hlavného mesta spôsobeného jednak modernizačným dlhom ako aj stále narastajúcim dopravným zaťažením. Predmetný problém navrhuje riešiť nie prostredníctvom ad hoc žiadaných dotácií, ale na základe zákonných možností v podobe združenej investície.

Obec alebo vyšší územný celok môže združovať prostriedky podľa § 829 až § 841 Občianskeho zákonníka v znení neskorších predpisov. Združené prostriedky sa vedú na samostatnom účte. Obec alebo vyšší územný celok uskutočňuje platby podľa uzavretej zmluvy o združení zo zdrojov, ktoré sú oprávnení použiť na činnosť vymedzenú v predmete tejto zmluvy. Zároveň zmluva o združení prostriedkov musí pamätať vo svojich ustanoveniach na vysporiadanie majetku medzi obcou a vyšším územným celkom, ktorí nadobudli výkonom činnosti financovanej zo združených prostriedkov ( ide hlavne určenie komu pôjde investícia do majetku, kto bude financovať údržbu atď...).

V záujme dosiahnutia dlhodobej udržateľnosti v oblasti cestnej infraštruktúry v bratislavskom kraji, ktorá je tvorená okrem iného aj sieťou ciest II. a III. triedy na území hlavného mesta SR Bratislava v celkovej dĺžke cca 50 km, Bratislavský samosprávny kraj navrhuje uskutočniť investičné činnosti spojené s rekonštrukciou a opravou vybraných úsekov ciest prostredníctvom atribútu - združených prostriedkov, pričom samotnú činnosť by zastrešovala spoločnosť Regionálne cesty Bratislava.